b'\n_START_ARTICLE_\nHunt\n_START_SECTION_\nLevila\n_START_PARAGRAPH_\nKunagi elasid hundid igal pool Euroopas. Kuid 17. sajandist alates suudeti nad peaaegu k\xc3\xb5ikjalt L\xc3\xa4\xc3\xa4ne-Euroopast h\xc3\xa4vitada. Hundid j\xc3\xa4id elama ainult m\xc3\xa4gedesse ja Ida-Euroopasse. T\xc3\xa4nap\xc3\xa4eval nende levila Euroopas ei v\xc3\xa4hene, vaid koguni suureneb, kui neile selleks v\xc3\xb5imalus antakse._NEWLINE_Hundi levila ulatub tundratest poolk\xc3\xb5rbeteni. Ta on levinud peaaegu kogu p\xc3\xb5hjapoolkeral, v.a Aafrikas, P\xc3\xb5hja-Ameerika l\xc3\xb5unaosas ning igilume ja -j\xc3\xa4\xc3\xa4ga kaetud aladel._NEWLINE_Hunt on peaaegu k\xc3\xb5ikjal Eestis tavaline. Eestis elas 2009. aasta seisuga umbes 270 hunti. 1. novembrist 2009 28. veebruarini 2010 kestnud jahihooajal oli lubatud k\xc3\xbcttida 173 hunti (teistel andmetel 140 ), kuid k\xc3\xa4tte saadi vaid 101. 2013. aastal oli kutsikatega hundikarjade hulk Eestis kahanenud 22-le ja huntide koguarv umbes 200 loomani. 1. novembrist 2015 28. veebruarini 2016 kestnud jahihooajal oli lubatud k\xc3\xbcttida 177 hunti, millest k\xc3\xa4tte saadi 114. 1. novembrist 2017 28. veebruarini 2018 kestnud jahihooajal oli lubatud k\xc3\xbcttida 101 hunti, millest k\xc3\xa4tte saadi 112. Kolm hunti k\xc3\xbctiti eriloaga v\xc3\xa4ljaspool jahiaega. K\xc3\xbcttimise mahtu arvestati varasema k\xc3\xbcttimismahu asemel 18 ohjamisalaga. K\xc3\xb5ige rohkem hunte k\xc3\xbctiti V\xc3\xb5rumaal \xe2\x80\x93 k\xc3\xa4tte saadi lubatud 17-st hundist 15. L\xc3\xa4\xc3\xa4nemaal k\xc3\xbctiti 15 hunti. Ida-Virumaal ei k\xc3\xbctitud \xc3\xbchtki hunti k\xc3\xbcttimise piirangu puudumise t\xc3\xb5ttu._NEWLINE_L\xc3\xa4tis elab 500\xe2\x80\x93600 hunti. 2012. aastal k\xc3\xbctiti L\xc3\xa4tis 247 hunti._NEWLINE_Huntide arvukuse ohjamiseks kasutatakse jahindust. Jahindusperioodi ajal jahitakse hunte enamjaolt aladel, kus nad r\xc3\xbcndavad kodu- ja kariloomi. Jahindusperioodi v\xc3\xa4lisel ajal jahitakse eriloaga ainult suuri kahjusid p\xc3\xb5hjustavaid hunte. Huntide tekitatud kahjusid aitab leevendada riik. Julgemate huntide k\xc3\xbcttimine muudab huntide asurkonna inimpelglikuks.\n_START_SECTION_\nV\xc3\xa4limus\n_START_PARAGRAPH_\nHunt on 110\xe2\x80\x93160\xc2\xa0cm pikk ja 85\xc2\xa0cm k\xc3\xb5rge. Hunt kaalub 30\xe2\x80\x9350\xc2\xa0kg (Eesti rekord on 62\xc2\xa0kg, maailmarekord 78\xc2\xa0kg). Saba on 35\xe2\x80\x9350\xc2\xa0cm pikk._NEWLINE_Hundile iseloomulikud v\xc3\xa4listunnused on enamasti hallikas karv, kikkis k\xc3\xb5rvad, viltused kollakad silmad ja h\xc3\xbcppeliigeseni ulatuv kohev saba, mis pole kunagi r\xc3\xb5ngas._NEWLINE_Hundil on terav haistmine ning kuulmine. Hundid ka n\xc3\xa4evad paremini kui teised koerlased._NEWLINE_Hunt on peamiselt \xc3\xb6\xc3\xb6loom, tema tegutsemisr\xc3\xbctm v\xc3\xb5ib varieeruda s\xc3\xb5ltuvalt elupaigast ja aastaajast.\n_START_SECTION_\nElupaik\n_START_PARAGRAPH_\nElupaigana v\xc3\xa4ldib hunt lausmetsa ja eelistab avamaastikku, kuna sealsed k\xc3\xbcttimistingimused on paremad. Eesti alad on aga enamasti kultuuristatud ja hunti v\xc3\xb5ib rohkem kohata v\xc3\xb5sastikes ja rabades._NEWLINE_Koobas rajatakse veekogu \xc3\xa4\xc3\xa4rde looduslikku varjulisse paika, harva kaevatakse koobas ise.\n_START_SECTION_\nEluviis\n_START_PARAGRAPH_\nHunt v\xc3\xb5ib elada tehistingimustes 16 aastat. Looduses ei ela nad kunagi nii kaua._NEWLINE_Hundid elavad eri eluperioodidel kas karjas v\xc3\xb5i paaridena._NEWLINE_Karjades liiguvad hundid s\xc3\xbcgisest kevadeni. Kari moodustub vanast isas- ja emashundist ning nende eelmise ja sama aasta poegadest. Karja juht on emasloom. Perekarjad v\xc3\xb5ivad talvel \xc3\xbchineda ka suuremateks liitkarjadeks. Tavaliselt on Eestis elava karja suurus 2\xe2\x80\x9311 hunti._NEWLINE_Vahel on karjas ka juhtpaari \xc3\xb5ed-vennad, m\xc3\xb5nikord ka v\xc3\xb5\xc3\xb5rad. Tavaliselt on karjas kuni 3-aastased noorloomad, just selles vanuses saavad nad t\xc3\xa4iskasvanuks ja kui nad pole haiged v\xc3\xb5i n\xc3\xb5rgad, lahkuvad nad karjast._NEWLINE_Hundikari liigub t\xc3\xa4pses reas. Tavaliselt on reas esimene \xc3\xbcks juhtpaarist, kuid kui lumi on v\xc3\xa4ga s\xc3\xbcgav ja huntidel on raske liikuda, siis vahel osutub "teemeistriks" ka m\xc3\xb5ni nn tavahunt._NEWLINE_V\xc3\xb5imuredel m\xc3\xa4ngib huntide juures t\xc3\xa4htsat rolli ja iga looma positsioon karjas tehakse selgeks juba kutsikap\xc3\xb5lves._NEWLINE_N\xc3\xa4iteks kui hundil on saba p\xc3\xbcsti ja k\xc3\xb5rvad kikkis siis on hunt karja juht v\xc3\xb5i kui hundi saba on j\xc3\xa4ik on ta valmis r\xc3\xbcndama._NEWLINE_Suvel elavad poegi kasvatavad hundid paarides. Heidikutest loomad v\xc3\xb5i ka \xc3\xbcksikud "m\xc3\xa4ssajatest" noored isased v\xc3\xb5ivad elutseda eraklikult._NEWLINE_Hunt on monogaamne loom, paarid p\xc3\xbcsivad kogu elu. Ka poegade eest hoolitseb hundipaar koos._NEWLINE_Kokku saadakse s\xc3\xbcgisel, et siis juba veidi vanemaks saanud kutsikatele jahipidamist \xc3\xb5petada.\n_START_SECTION_\nPesa ja pojad\n_START_PARAGRAPH_\nHuntide jooksuaeg on jaanuaris-veebruaris. Emahundi elluj\xc3\xa4\xc3\xa4vate j\xc3\xa4rglaste hulk s\xc3\xb5ltub toitumistingimustest, asustustihedusest ja tema positsioonist karjas._NEWLINE_Juba m\xc3\xa4rtsi l\xc3\xb5pus j\xc3\xa4\xc3\xa4vad hundid paiksemaks ning p\xc3\xb6\xc3\xb6rduvad pesapaika-suvekorterisse. Pesaks valitakse v\xc3\xb5imalusel veekogu l\xc3\xa4heduses vana rebase- v\xc3\xb5i k\xc3\xa4hrikuurg. Hunt v\xc3\xb5ib urgu vajadusel s\xc3\xbcvendada._NEWLINE_P\xc3\xa4rast 62\xe2\x80\x9365-p\xc3\xa4evast tiinust s\xc3\xbcnnivad aprillis kaetud k\xc3\xb5rvadega pimedad kutsikad._NEWLINE_Tavaliselt on pesakonnas 5\xe2\x80\x937 tillukest tumedat karva kutsikat, kuid nende arv v\xc3\xb5ib ulatuda ka \xc3\xbcle k\xc3\xbcmne. Kutsikad kaaluvad 300\xe2\x80\x93500 g. Silmad avanevad 10\xe2\x80\x9312-p\xc3\xa4evaselt._NEWLINE_K\xc3\xb5ik kutsikad ei suuda esimesi elun\xc3\xa4dalaid \xc3\xbcle elada, \xc3\xbcksk\xc3\xb5ik kui palju nende eest ka hoolitsetakse._NEWLINE_Kutsikad saavad n\xc3\xa4gijaks 9\xe2\x80\x9312 p\xc3\xa4eva vanuselt ja n\xc3\xa4dal v\xc3\xb5i paar hiljem hakkavad l\xc3\xb5ikuma piimahambad._NEWLINE_Umbes poolteist kuud saab pisipere p\xc3\xb5hitoiduna piima, kuid juba p\xc3\xa4rast esimeste hammaste tulekut hakkavad vanaloomad kutsikatele andma ka poolenisti seeditud lihaollust. Hiljem lisanduvad toidulauale v\xc3\xa4iksemad loomad, murdmise \xc3\xb5petamiseks v\xc3\xb5ib saak olla veel poolenisti elus. Kolmekuuselt hakkavad piimahambad vahetuma j\xc3\xa4\xc3\xa4vhammaste vastu, kasv kiireneb ja umbes kaheksakuune noor hunt on saavutanud juba t\xc3\xa4iskasvanu suuruse._NEWLINE_Emased saavad suguk\xc3\xbcpseks kahe-, isased kolmeaastaselt.\n_START_SECTION_\nToidu hankimine\n_START_PARAGRAPH_\nHunt on tugev kiskja ja suudab saaklooma kaua j\xc3\xa4litada, sest on vastupidav jooksja. Ta v\xc3\xb5ib korraga \xc3\xa4ra s\xc3\xbc\xc3\xbca 10\xc2\xa0kg liha, aga v\xc3\xb5ib ka k\xc3\xbcmmekond p\xc3\xa4eva j\xc3\xa4rjest n\xc3\xa4lgida. Tavaliselt s\xc3\xb6\xc3\xb6b hunt siiski p\xc3\xa4evas umbes 2\xc2\xa0kg liha, parimal juhul 7\xe2\x80\x938\xc2\xa0kg._NEWLINE_Hundid peavad jahti organiseerunud karjana, kus iga\xc3\xbchel on oma \xc3\xbclesanne._NEWLINE_Talvel toitub hunt s\xc3\xb5ralistest, j\xc3\xa4nestest ja ka pisematest kiskjatest. Suvel k\xc3\xbctitakse koduloomi ning n\xc3\xa4rilisi, \xc3\xa4ra ei p\xc3\xb5lata isegi putukaid ja linnumune. Hundi eelistatud saakloom on metskits. Saartel ja L\xc3\xb5una-Eestis elavad hundid s\xc3\xb6\xc3\xb6vad ka punahirve._NEWLINE_Hunt v\xc3\xb5ib erakordselt harva spetsialiseeruda ka kindlale saakloomale, sealhulgas koerale. Hundid kasutavad koerte k\xc3\xbcttimiseks mitmesuguseid kavalusi: peibutavad koeri inimestest eemale ja v\xc3\xb5tavad neid isegi jahil ajust maha. Hunt r\xc3\xbcndab kodu- ja kariloomi, kuna need on metsloomadest kergemini k\xc3\xa4ttesaadavamad._NEWLINE_Karjaline eluviis v\xc3\xb5imaldab murda vahel ka suuremaid loomi, n\xc3\xa4iteks p\xc3\xb5tru. Arvatakse, et p\xc3\xb5dra murdmiseks peab karjas olema v\xc3\xa4hemalt kolm hunti. On v\xc3\xa4lja arvutatud, et hunt s\xc3\xb6\xc3\xb6b aastas keskmiselt 40 metskitse, peale selle k\xc3\xbcmmekond metssiga._NEWLINE_Toitumisterritooriumi suurus s\xc3\xb5ltub looduslikest tingimustest. Rikkaliku toidubaasiga metsaaladel on see 100\xe2\x80\x93120\xc2\xa0km\xc2\xb2, avatud maastikel v\xc3\xb5ib territooriumi suurus k\xc3\xbc\xc3\xbcndida \xc3\xbcle tuhande ruutkilomeetri. \xc3\x9cksikutel juhtudel ulatuvad hundikarjade r\xc3\xa4nded tuhandete kilomeetrite taha. Suviti piisab v\xc3\xa4iksemast maa-alast, talvel v\xc3\xb5ib see oluliselt suureneda, s\xc3\xb5ltudes saakloomade paiknemisest ja nende r\xc3\xa4nnetest._NEWLINE_Inimesi r\xc3\xbcndavad ainult marutaudi p\xc3\xb5devad hundid.\n_START_SECTION_\nLoomamuinasjutud ja muistendid\n_START_PARAGRAPH_\nHuntidel on suur osa folklooris: loomamuinasjuttudes, muistendeis ja legendides. Muinasjuttudes on kuri hunt n\xc3\xa4iteks "Punam\xc3\xbctsikese", "Kolme p\xc3\xb5rsakese" ja "Seitsme kitsetalle" loos. Rooma valitsejate legendaarne esiisa oli Romulus, kelle koos ta kaksikvenna Remusega kasvatas \xc3\xbcles emahunt._NEWLINE_Harilikult kujutatakse muinasjuttudes hunti ahne ja rumalana._NEWLINE_Rudyard Kiplingi "Mowgli" jutustab poisist, kelle hundid \xc3\xbcles kasvatasid._NEWLINE_Hundi nime on peetud tabuks, mist\xc3\xb5ttu vanarahvas on hunti mitmeti nimetanud: kriimsilm, v\xc3\xb5savillem, hallivatimees, P\xc3\xbcha J\xc3\xbcri kutsikas jne. Hundi eestikeelne nimetus ongi laenatud saksa keelest; oma nimetus oli susi (nagu soome keeleski)._NEWLINE_Vanasti loodeti huntidest lahti saada s\xc3\xb5numise abil. Selliste luuletustega loodeti hundi vaimu ja koos vaimuga ka keha oma talust eemale ajada:_NEWLINE_"Metsa hulli, metsa halli,_NEWLINE__NEWLINE_metsa ilusada isanda,_NEWLINE__NEWLINE_metsa karvane kasuka!_NEWLINE__NEWLINE_Kui sa kuuled minu j\xc3\xa4\xc3\xa4le_NEWLINE__NEWLINE_ja mu kalli karja j\xc3\xa4\xc3\xa4le,_NEWLINE__NEWLINE_pista pea p\xc3\xb5\xc3\xb5sa`asse,_NEWLINE__NEWLINE_nina nirki m\xc3\xa4tta`asse,_NEWLINE__NEWLINE_ambad aja roika`asse,_NEWLINE__NEWLINE_otsi muida oina`aida,_NEWLINE__NEWLINE_katsu muida karjatseida,_NEWLINE__NEWLINE_murra muida mullikaida!"'